  Юлия Ильмурзина 24-25-тӥ инвожое Удмуртиысь Дебес ёросысь Тыловай черкогуртын «Золотая вятка-2016» улосвылкуспо адӟытон-вузкарон ортчоз. Лыктэмъёс ватка выжыысь вал вылын ворттылонъёсты, нимысьтыз дӥськутэн возьматонъёсты но куинен кыткем валъёсын ӵошатсконъёсты адӟыны быгатозы. Ужрад валъёсты вородонъя «Вятка» фермаын ортчоз, сое Александр Юферев кылдытӥз. Элькунамы сое та вал выжыез выльысь поттӥсез но утисез кадь тодо. Трос дыр ӵоже со валъёсты аслаз пенсиеныз гинэ сюдӥз-вордӥз. Нош 2015-тӥ арысен солы волонтёръёс юрттыны кутскизы. Азьвыл вераськыса, юрттӥсь карсиькыны быгато вань мылкыд карисьёс.  Нош мар тунсыкоез Тыловай черкогуртын? Малы Удмуртиын улӥсьёслы элькунмылэн уйпалаз ветлыны дырзэс висяъны кулэ? Тыловай черкогурт Удмуртиысь Дэбес ёросын интыяськемын. Со азинскыны кутскиз 1870-тӥ арын Дэбес-Воткинск сюресэз лэсьтэм бере. ХХ даурлэн кутсконаз Тыловай одӥгез бадӟым вузкарон интылы пӧрмиз. Татчы Воткаысь чугун сюрес лэсьтон заводысь вузъёсты вайылӥзы, мукет гуртъёсысь ваем сиён-юонъёсын но арбериосын вузкаронъёс ортчытъязы. ХХ даурысь 20-тӥ аръёсы гуртын черк усьтӥзы. Нош Быдӟым Атыкай ож кутскон азьынгес ёросысь вань вӧсяськон интыосты кужмысь ворсазы, берлозэ копак быдтӥзы. Али Тыловай — муниципал кылдытэтлэн администраци центрез луэ. Отчы Вылӥ Шудзялуд, Улӥ Тыловай, Урдумошур но Яг гуртъёс пыро. Мае учконо: Тыловай палтӥ Ита шур бызе. Шурнёжын вань трос вашкала тыос но возьёс вань. Тужгес чебер интыосты кун ласянь утён улэ басьтэмын, соос инкуазь синпелет инлык нулло. Соос пӧлын «Шагорма» инты (Ита шурлэн нёжалаз, Яг но Шудзялуд куспын), Улӥ Тыловайлэн лымшор палаз «Итинский» пужым арама но  Яг гуртын Ита шурлэн ярдураз 2009-тӥ арын мерттэм кедрапу арама. Тыловайын удмурт крезьгурчилэн, кырӟасьлэн, Удмуртиысь калык артистлэн Геннадий Михайлович Корепанов-Камскийлэн музеяз но ветлыны луэ. Отын солэн пӧртэм арбериосыз утисько: кигожтэмъёсыз, баянэз, туспуктэмъёсыз но трос мукетыз. Кытын сиськоно: Черкогуртын кӧтэз тырыны луэ сиськонниын гинэ. Со 9 часысен 16 часозь ужа. Со 60–90 манет котыр усёз. Куинь вузкаронниосын пӧсь пыжиськемъёсты но юонъёсты басьтыны луоз. Со сяна, Зурае, Дэбесэ, Воткае мынӥсь сюресъёс дорын но сиськонниос вань. Маин вуоно: Машинаен: Вотка пыр 110 иськем луэ яке  Эграетӥ 160 иськем. Автобусэн: Ижкарысь Шор автовокзалысен: Ижкар-Дэбес (370 манет) — нуналаз 4 пол ветлэ, Дэбес — Тыловай (90 руб) — 14 час 40 минутэ потэ. Тегъёс: Туризм Дэбес Удмуртия гурт сюресъёс Тыловай валъёс  